
За 100 дни на кабинетът Радев не успя да оправдае доверието на българските граждани
 
Преди 100 дни Румен Радев пое управлението на страната с обещания за промяна и „елиминиране на олигархията“ от политическата власт и нов модел на управление. Вместо това 100 дни обясняваха какво са наследили. 

КАКВО (НЕ) НАПРАВИ ЗА 100 ДНИ КАБИНЕТЪТ „РАДЕВ“:


1. Не успя да овладее цените – хората продължават да усещат поскъпването всеки ден.
2. Предложи най-скандалния бюджет от времето на Жан Виденов насам – рекорден дефицит, милиарди нов дълг и сметка, която ще плащат българските граждани.
3. Удари семействата и работещите със замразени заплати и социални плащания.
4. Остави близо 800 000 пенсионери да живеят  под линията на бедност.
5. Извади Националната детска болница от бюджета, докато родителите продължават да чакат един от най-важните проекти за българското здравеопазване.
6.  Превърна българската външна политика в хаос от противоречиви послания и постави под въпрос доверието на европейските ни партньори.
7. Остави без ясни отговори въпросите около самолетите в Безмер и сигурността на страната.
8. Обеща да разгради модела „Борисов–Пеевски“, а върна кадрите на ГЕРБ, ДПС и ИТН през парадния вход.

Хората избраха Радев, за да разгради модела, срещу който години наред говореше, не за да върне неговите кадри във властта, да замразите доходите и да превърнете обещаната промяна в още от същото.
Това е груба подмяна на доверието на българските граждани.
За първите 100 дни това правителство не показа разграждане на стария модел на управление. Напротив – все повече назначенията във властта показват връщане на добре познати кадри от ГЕРБ, ИТН и други формации от досегашния политически модел. Хора, заемали ключови позиции при предишни управления, отново получават постове в министерства, агенции, държавни дружества и регулатори.
Това не е „елиминиране на олигархията“. Това е подмяна на табелата, при запазване на същия модел на кадруване и зависимости.
Затова нека видим как точно премиерът Румен Радев „елиминира олигархията“:

ЗДРАВЕОПАЗВАНЕ

Пребори олигархията в здравеопазването, като върна начело на „Медицински надзор“ Иванка Динева – номинацията на ГЕРБ-СДС за управител на НЗОК през 2023 г. А в същата агенция Християн Гьошев – кандидат за депутат от „ДПС – Ново начало“ – получава няколко функции.
За зам.-министър назначи Петко Салчев – официалната номинация на ГЕРБ за управител на НЗОК през 2020 г. Салчев остана на поста до 14 август 2026 г., когато беше освободен по собствено желание.

ЕНЕРГЕТИКА

Пребори олигархията в енергетиката, като назначи за зам.-министър Кирил Темелков – бивш изпълнителен директор на „Булгартрансгаз“ през управлението на ГЕРБ.
А през юли от борда на АЕЦ „Козлодуй“ беше отстранен ядреният експерт проф. Георги Касчиев. На негово място беше назначен Драгомир Димитров – бивш шеф на разузнаването и бивш щатен служител на ДС, без професионален опит в ядрената енергетика.

ЗЕМЕДЕЛИЕ

Пребори олигархията в земеделието, като направи министър Пламен Абровски – бивш депутат от ИТН и техен кандидат за земеделски министър, който непосредствено преди това беше съветник на министър Георги Тахов в кабинета „Желязков“.
Абровски беше и един от основните политически гласове срещу действията на държавата през 2022 г., когато тя си върна лабораторния контрол на „Капитан Андреево“ и отстрани частната фирма „Евролаб 2011“. Тогава Абровски атакуваше действията на правителството и твърдеше, че целта е „една частна фирма да се замени с друга“. Разследващи медии свързваха „Евролаб 2011“ с Христофорос Аманатидис – Таки.

Янислав Янчев беше зам.-министър на земеделието при Желязков. При Радев? Пак зам.-министър.

Стоян Тошев беше зам.-министър при Желязков, а при Радев получи Изпълнителната агенция по горите.

ТРАНСПОРТ

Пребори олигархията в транспорта, като има намерения да назначи бившия председател на парламента от ИТН Ива Митева за зам.-министър. А бившият депутат от ИТН Златомира Мострова получи място в ръководството на железопътната инфраструктура.

ВЪНШНА ПОЛИТИКА

Пребори олигархията и във външната политика, като направи министър Велислава Петрова-Чамова – номинирана от ИТН за здравен министър, образователен министър и еврокомисар.

РЕГИОНАЛНО РАЗВИТИЕ

Пребори олигархията в регионалното развитие, като назначи Павлета Пеловска за зам.-министър – посочвана в изборни документи на ЦИК като упълномощен представител на ГЕРБ-СДС в София.
А в новото ръководство на АПИ влезе Людмила Елкова – бивш зам.-министър на финансите в кабинета „Орешарски“.

ОКОЛНА СРЕДА

Пребори олигархията в околната среда, като назначи отново Атанас Костадинов – зам.-министър при Желязков през 2025 г., а през 2026 г. отново зам.-министър, този път при Радев.	На 9 юни Костадинов беше тихомълком освободен от поста, без официално да се посочат причините.

ДЪРЖАВНИ ДРУЖЕСТВА

Пребори олигархията в държавните дружества, като назначи за изпълнителен директор на държавната „Автомагистрали“ Иван Кунев – бивш общински съветник и член на ГЕРБ.
В борда на ВиК холдинга е и Пламен Манолов, ръководил „Национална спортна база“ между 2014 и 2022 г. – период, в който натрупаната загуба на НСБ достига 30 млн. .лв.
До него се нарежда и Манол Генов – министър на околната среда и водите в кабинета „Желязков“, който след смяната на властта получи място в борда на ВиК холдинга.

ДЪРЖАВНИ АГЕНЦИИ

Пребори олигархията в държавните агенции, като сложи временно начело на ДАМТН Стоян Стоев – бивш депутат от ГЕРБ-СДС, кандидат за кмет на ГЕРБ и дългогодишен ръководител на партията в Сандански.

МИНИСТЕРСКИ СЪВЕТ

Пребори олигархията в Министерския съвет, като направи главен секретар Камелия Нейкова, оглавявала ЦИК по предложение на ИТН.
А Николета Кузманова – бивш депутат и зам.-председател на Народното събрание от ИТН – стана началник на кабинета на председателя на парламента от управляващите.

КУЛТУРА

Пламен Славов, който е сред гласувалите за Делян Пеевски за председател на ДАНС през 2013 г., днес е зам.-министър на културата. Антон Кутев и Явор Гечев също са подкрепили тогава избора на Пеевски, а днес са народни представители от „Прогресивна България“.

СЛУЖБИ
Пребори олигархията и в службите, като предложи Пламен Тончев за председател на ДАНС. Назначението мина с гласовете на управляващите, ГЕРБ-СДС и ДПС.

100 дни по-късно: какво всъщност се промени?

Това не е разграждане на модела. И със сигурност не е „елиминиране на олигархията“ от политическата власт.
Напротив – старият модел се върна с още по-голяма сила. Същите кадри, същите зависимости и същите службогонци отново се наредиха по министерства, агенции и държавни дружества – само че вече под ново знаме
За нас в „Продължаваме Промяната“ промяната не може да се измерва с това кой е сменил кабинета си и кой е получил нова длъжност. Промяната се измерва с това дали държавата работи за гражданите, дали назначенията се правят на основата на професионализъм и компетентност и дали се прекъсват зависимостите, които години наред държат институциите в плен на партийни и икономически интереси.
Не приемаме и подмяната на едни политически зависимости с други да бъде представяна като борба с олигархията. 
А когато зад новото име виждаме старите лица, старите зависимости и стария начин на кадруване, имаме право да кажем ясно: това не е промяна. Това е връщане назад.
Подозираме, че същото кадруване и същите зависимости се правят и във всеки регион. Затова „Продължаваме Промяната“ отправи във Facebook страницата си запитване към своите симпатизанти на тема: Как Радев „пребори олигархията“ във вашия регион?
Хората могат да посочат кои кадри от стария модел са получили нови постове в тяхната област – в областната администрация, държавните дружества, агенциите, ВиК, горските стопанства, пътните и останалите държавни структури. Очакваме в коментарите да се посочат имена и длъжности, така че заедно да направим картата на „новата“ власт в цяла България.
Времето за толеранс мина и дойде времето за отговори – какво ще оставят след себе си управляващите. Имат цялата власт. А с нея и най-голямата отговорност – накъде ще тръгне България: към Европа с европейски доходи, с европейско образование и здравеопазване или към тиха диктатура по путински модел.

